Peter Skaarup (DF), 2004-05-26:
I Dansk Folkeparti synes vi fortsat, at man er nødt til at gøre arbejdet færdigt i Irak, og derfor støtter vi også det beslutningsforslag, nr. B 213, som vi diskuterer her i dag.
Det er helt klart, at vi ikke kan løbe af pladsen.
Der er et arbejde, der skal gøres færdigt.
Der er flygtninge, der er katastrofer på forskellig vis for befolkningen, som der i den sidste ende skal rettes op på, sådan at man kan sige, at det, der blev indledt, da man afsatte Saddam Hussein og kompagni, kan man gøre færdigt, så vi kan få et irakisk styre og en irakisk befolkning, der kan være tilfreds med situationen.
Så så langt man overhovedet kan komme i den retning, er vores mål i Dansk Folkeparti, og derfor støtter vi også det beslutningsforslag, der ligger.
Vi synes samtidig , det er rigtigt, at der kommer det bredest mulige grundlag i FN, altså en ny FN-resolution, hvor FN går sammen om at sikre de ting, som også står i beslutningsforslaget, og forventningen er vel helt klart, at selv om der er nogle diskussioner og nogle forhandlinger, hvor alt tyder på, at den franske præsident måske stiller sig lidt på bagbenene i en periode, så når man alligevel efter al sandsynlighed frem til et bredt grundlag, hvor landene kan blive enige om, at FN skal stå for styret i Irak i samarbejde med styret og selvfølgelig også amerikanerne, som fortsat er nødt til at spille en rolle, hvis sikkerheden skal opretholdes i området, for ellers kan der være problemer med de terrorister, der har taget ophold i Irak.
Der er ting, som vi har hæftet os ved under diskussionerne vedrørende det her beslutningsforslag og også vil gøre det under udvalgsbehandlingen.
Der er det faktum, at der foregår nogle drøftelser om det ansvarsområde, som de danske styrker skal have.
Muligvis skal det være større, muligvis skal man have en lejr et andet sted, og der er vi meget optaget af at sikkerheden er i orden.
Det er utrolig vigtigt, at de soldater, vi sender af sted, føler, at de er i en rimelig sikker situation i det daglige.
Selvfølgelig kan man ikke garantere, at der ikke kan ske danske soldater noget, men man kan gøre så meget, som man overhovedet kan, for, at den danske styrke ikke oplever nogen problemer af den karakter, som terrorister gerne vil.
Derfor lægger vi meget vægt på, at regeringen også er optaget af, at sikkerheden er i orden, og at sikkerheden er i orden i den nye lejr, som man eventuelt får i fremtiden.
Vi har jo oplevet en situation, hvor man igennem lang tid har haft gode forhold i store dele af Irak, hvortil man godt kan vende tilbage som flygtning, men alligevel har både CPA og også den danske regering været modstandere af, at de irakiske flygtninge, der egentlig vil vende tilbage frivilligt, vender tilbage.
Det synes vi i Dansk Folkeparti at der må laves om på.
Og når vi nu siger ja til at opretholde den styrke, som er af sted nu, og der kommer en FN-resolution, så må vi sætte kræfterne ind på, at FN og den danske regering og andre landes regeringer også sørger for, at de flygtninge, der vil vende tilbage og være med til at genopbygge deres land, selvfølgelig kommer til at vende tilbage.
Vores forventning er egentlig, at de, der frivilligt gerne vil vende tilbage, er nogle af dem, der også er indstillet på at tage arbejdet op, at gå i gang med arbejdet for at genopbygge landet efter at Saddam Hussein er væk.
Det er formentlig flygtninge, der er flygtet på grund af Saddam Hussein og Baathpartiets regime i Irak.
Derfor må det også i Danmark formodes, at man får en bedre situation, hvis man som irakisk flygtning kan vende tilbage.
Så når det gælder frivillig tilbagesendelse af flygtninge, skal det for det første sættes i værk, og man skal sørge for at opnå aftaler med det kommende irakiske styre om, at de mennesker kan vende tilbage.
Derudover gælder det selvfølgelig, at man også skal lave aftaler, ligesom den britiske regering har gjort, med hensyn til tvangsmæssig hjemsendelse af flygtningene, for det duer ikke, at vi yder store beløb og gør en kæmpemæssig indsats i Irak for at få landet genopbygget, hvis de flygtninge, der er flygtet fra det regime, der nu er væk, ikke vil vende tilbage.
Vi er glade for, at regeringen har medtaget sætninger i beslutningsforslaget omkring de ting.
Både på side 2 og 3 er man inde på, at det er vigtigt med repatriering af flygtningene, men vi vil også godt bede om at få yderligere svar på, hvad man rent faktisk vil gøre ved det, når vi skal igennem udvalgsarbejdet her i den kommende tid.